જેર્મીએ જણાવ્યું હતું કે, ફતેહપુર સ્ટેશન પર કેટલાક યુવાનોએ અમને હેરાન કર્યા હતા. પહેલા તેમણે અમારા વિશે ટિપ્પણીઓ કરી, જે અમને સમજાઇ નહોતી. ત્યાર બાદ તેમણે અમને દબાણપૂર્વક સેલ્ફી લેવા માટે રોક્યા હતા. અમારા વિરોધ છતાં પણ તેમણે અમારો પીછો કરવાનું બંધ નહોતું કર્યું. તેઓ સતત અમારી તસવીરો લઇ રહ્યાં હતા અને મેરી પાસે જવાનો પ્રયત્ન કરી રહ્યાં હતા. તેમની વાતમાં જે અમને થોડી-ઘણી સમજ પડી એ અનુસાર, તેઓ અમારું નામ પૂછી રહ્યાં હતા અને અમે આગ્રામાં ક્યાં રોકાયા છીએ એ અંગે જાણકારી માંગી રહ્યા હતા. થોડીવાર બાદ તેમણે અમારી પર હુમલો કર્યો, તેમણે અમને પથ્થર અને ડંડા વડે માર માર્યો હતો. જ્યારે મેરીએ મને બચાવવાનો પ્રયત્ન કર્યો તો એ લોકોએ એને પણ ન છોડી. મેરીને પહેલા માનેલું કે, એ મહિલા હોવાથી યુવાનો તેની પર હાથ નહીં ઉગામે, પરંતુ એ વાત ખોટી નીકળી. મને હજુ સુધી નથી સમજાયું કે તેમણે અમારી પર હુમલો શા માટે કર્યો હતો. એ લોકોએ અમારી પાસેની કોઇ મોંઘી વસ્તુ નથી લીધી.